CELEX: 52016PC0354
Language: mt
Date: 2016-06-01
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni tal-Kunsill 2013/676/UE li tawtorizza lir-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud

IL-KUMMISSJONI EWROPEA
            Brussell, 1.6.2016
            COM(2016) 354 final
            2016/0163(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta’ Implimentazzjoni tal-Kunsill 2013/676/UE li tawtorizza lir-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               
                  Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn hawn ’il quddiem “id-Direttiva tal-VAT”), il-Kunsill, billi jaġixxi unanimament fuq proposta mill-Kummissjoni, jista’ jawtorizza li Stat Membru japplika miżuri speċjali għal deroga mid-dispożizzjonijiet ta’ dik id-Direttiva biex tiġi ssimplifikata l-proċedura tal-ġbir tal-VAT jew biex jiġu evitati ċerti forom ta’ evażjoni jew ta’ evitar tat-taxxa.
               
               
                  Permezz ta’ ittra rreġistrata mal-Kummissjoni fid-9 ta’ Frar 2016, ir-Rumanija talbet estensjoni tad-deroga mill-Artikolu 193 tad-Direttiva tal-VAT biex jiġi applikat mekkaniżmu tar-reverse charge għall-prodotti tal-injam. B’konformità mal-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra bit-talba tar-Rumanija, permezz ta’ ittra datata t-23 ta’ Marzu 2016. Permezz tal-ittra tad-29 ta' Marzu 2016, il-Kummissjoni nnotifikat lir-Rumanija li kellha l-informazzjoni kollha meħtieġa biex tqis it-talba.
               
            
            
               •Il-Kuntest Ġenerali
            
            
               
                  Bħala regola ġenerali, l-Artikolu 193 tad-Direttiva tal-VAT jistipula li l-persuna taxxabbli li tkun qed tipprovdi merkanzija jew servizzi normalment hija responsabbli għall-ħlas tat-taxxa fuq il-valur miżjud (VAT).
               
            
            
               Skont l-Artikolu 395 tad-Direttiva tal-VAT, fl-2009 ir-Rumanija talbet deroga biex tkun awtorizzata tapplika l-mekkaniżmu tar-reverse charge għal, inter alia, provvisti ta’ prodotti tal-injam. Skont din il-proċedura, il-persuna taxxabbli, li għaliha jsiru l-provvisti, issir responsabbli għall-ħlas tal-VAT. Dawn il-prodotti tal-injam jinkludu, b'mod aktar speċifiku, injam mhux maqtugħ, injam tond jew bix-xaqq biex jinħadem, injam biex jintuża bħala fjuwil, prodotti tal-injam, kif ukoll injam bit-tarf kwadru jew imxellef u injam ħarex, ipproċessat jew nofsu maħdum.
            
            
               Din it-talba ġiet approvata mid-Deċiżjoni ta' Implimentazzjoni tal-Kunsill 2010/583/UE
                  1
                sal-31 ta’ Diċembru 2013 u, fir-rigward tal-prodotti tal-injam, sussegwentement estiża sal-31 ta’ Diċembru 2016 bid-Deċiżjoni ta' Implimentazzjoni tal-Kunsill 2013/676/UE
                  2
               .
            
            
               Ir-Rumanija issa talbet għall-estensjoni tad-deroga dwar l-applikazzjoni tal-mekkaniżmu tar-reverse charge għal provvisti ta’ dawn il-prodotti tal-injam.
            
            
               Abbażi tar-rapport mibgħut mir-Rumanija, li ġie ppreżentat flimkien mat-talba għall-estensjoni tal-miżura, il-ħatra tar-riċevitur bħala l-persuna responsabbli għall-ħlas tal-VAT fuq il-provvisti tal-prodotti tal-injam imsemmija hawn fuq kellha l-effett li tipprevjeni l-evażjoni u l-evitar tat-taxxa f’dan is-settur li huwa kkaratterizzat minn għadd kbir ta’ bejjiegħa mill-gdid u intermedjarji żgħar li deher li kien diffiċli biex jiġu kkontrollati. Għaldaqstant, l-estensjoni għal perjodu limitat ieħor tidher ġustifikabbli billi ma jidhirx li l-miżura kellha impatt negattiv fuq il-frodi fil-livell tal-bejgħ bl-imnut, jew f’setturi oħrajn fi Stati Membri oħra.
            
            
               Madankollu, kull estensjoni ġdida għandha tkun limitata fiż-żmien biex ikun jista’ jiġi vvalutat jekk il-kundizzjonijiet li fuqhom hija msejsa jkunux għadhom validi. Għaldaqstant huwa propost li t-talba tingħata sal-31 ta’ Diċembru 2019 u li r-Rumanija għandha tippreżenta rapport, li jkun jinkludi reviżjoni tal-effiċjenza tal-miżura u evalwazzjoni tar-riskju ta’ frodi fis-settur tal-injam, jekk tkun prevista talba għal estensjoni ġdida wara dik id-data.
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Bażi legali
            
            
               L-Artikolu 395 tad-Direttiva tal-VAT.
            
            
               •Is-sussidjarjetà (għal kompetenza mhux esklużiva) 
            
            
               Meta titqies id-dispożizzjoni tad-Direttiva tal-VAT li fuqha hija bbażata l-proposta, il-proposta taqa' fil-kompetenza esklussiva tal-Unjoni. Għaldaqstant, il-prinċipju tas-sussidjarjetà ma japplikax.
            
            
               •Il-Proporzjonalità
            
            
               Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
            
            
               Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan li qed jiġi segwit, jiġifieri l-prevenzjoni ta' ċerti forom ta' evażjoni jew evitar tat-taxxa f'settur speċifiku. 
            
         
         
            
               •L-għażla tal-istrument
            
            
               Skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi unanimament fuq proposta mill-Kummissjoni. Barra minn hekk, Deċiżjoni tal-Kunsill hija l-aktar strument adattat billi tista' tiġi indirizzata lil Stati Membri individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Il-konsultazzjoni mal-partijiet ikkonċernati
            
            
               Din il-proposta hija bbażata fuq talba mir-Rumanija u tikkonċerna biss lil dan l-Istat Membru.
            
            
               •Il-ġbir u l-użu tal-għarfien espert
            
            
               Ma kienx hemm bżonn ta’ għarfien espert estern.
            
            
               •Il-valutazzjoni tal-impatt
            
            
               Il-proposta għad-Deċiżjoni għandha l-għan li tipprevjeni ċerti forom ta’ evażjoni jew ta’ evitar tat-taxxa fis-settur tal-injam u għalhekk għandha impatt potenzjalment pożittiv billi se tkompli tipprevjeni skemi ta’ frodi li ġew applikati qabel f’dan is-settur tal-injam. Skont ir-Rumanija, jekk din il-miżura ma tiġix estiża, il-qawmien mill-ġdid ta' dawn l-iskemi ma jkunx jista' jiġi evitat.
            
            
               Madankollu, minħabba l-kamp ta' applikazzjoni ristrett tad-deroga u l-applikazzjoni limitata fiż-żmien, f'kull każ l-impatt se jkun limitat.
            
            
               4.L-IMPLIKAZZJONIJIET BAĠITARJI
            
            
               Il-proposta mhu se jkollha l-ebda implikazzjoni negattiva għall-baġit tal-UE.
            
            
               5.ELEMENTI OĦRA
            
            
               Il-proposta tinkludi klawżola ta’ estinzjoni; terminu preskrittiv awtomatiku li huwa stabbilit għall-31 ta’ Diċembru 2019.
            
            
               2016/0163 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta’ Implimentazzjoni tal-Kunsill 2013/676/UE li tawtorizza lir-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
         
         
            
               Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud
                  3
               , u b'mod partikolari l-Artikolu 395 tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Artikolu 193 tad-Direttiva 2006/112/KE jipprevedi li persuna taxxabbli li tipprovdi merkanzija jew servizzi hija, bħala regola ġenerali, responsabbli għall-ħlas tat-taxxa fuq il-valur miżjud (VAT) lill-awtoritajiet tat-taxxa.
            
            
               (2)Id-Deċiżjoni ta' Implimentazzjoni tal-Kunsill 2010/583/UE
                  4
                u sussegwentament id-Deċiżjoni ta' Implimentazzjoni tal-Kunsill 2013/676/UE
                  5
                awtorizzaw lir-Rumanija biex tapplika miżura ta’ deroga biex taħtar persuna responsabbli għall-ħlas tal-VAT fil-każ ta' provvisti ta’ prodotti tal-injam minn persuni taxxabbli.
            
            
               (3)Permezz tal-ittra rreġistrata mal-Kummissjoni fid-9 ta’ Frar 2016, ir-Rumanija talbet l-awtorizzazzjoni biex tkompli tapplika l-miżura wara l-31 ta' Diċembru 2016.
            
            
               (4)Il-Kummissjoni informat lill-Istati Membri l-oħra bit-talba tar-Rumanija f'ittra datata t-23 ta' Marzu 2016. Permezz ta' ittra ddatata d-29 ta' Marzu 2016, il-Kummissjoni nnotifikat lir-Rumanija li kellha l-informazzjoni kollha meħtieġa biex tqis it-talba.
            
            
               (5)Qabel din l-awtorizzazzjoni biex tiġi applikata r-reverse charge għall-provvisti tal-injam, ir-Rumanija kellha problemi fis-suq tal-injam minħabba n-natura tas-suq u n-negozji involuti. Skont ir-rapport tar-Rumanija, ippreżentat flimkien mat-talba għall-estensjoni tal-miżura, il-ħatra tar-riċevitur bħala l-persuna responsabbli għall-ħlas tal-VAT kellha l-effett li tipprevjeni l-evażjoni u l-evitar tat-taxxa f’dan is-settur u għalhekk tibqa’ ġustifikata.
            
            
               (6)Il-miżura hija proporzjonata mal-għanijiet li riedu jintlaħqu peress li mhijiex maħsuba biex tapplika b'mod ġenerali, iżda biss għal operazzjonijiet speċifiċi ħafna f'settur li jippreżenta problemi konsiderevoli ta' evażjoni jew evitar tat-taxxa.
            
            
               (7)Il-miżura, fil-fehma tal-Kummissjoni, m'għandux ikollha xi impatt negattiv fuq il-prevenzjoni ta' frodi fil-livell tal-bejgħ bl-imnut, f’setturi oħra jew fi Stati Membri oħra.
            
            
               (8)L-awtorizzazzjoni għandha tkun limitata sal-31 ta’ Diċembru 2019.
            
            
               (9)Fl-eventwalità li r-Rumanija tqis il-ħtieġa ta' estensjoni oħra lil hinn mill-2019, għandu jitressaq rapport ġdid flimkien mat-talba għall-estensjoni lill-Kummissjoni mhux aktar tard mill-1 ta’ April 2019.
            
            
               (10)Il-miżura ta' deroga ma għandha l-ebda impatt negattiv fuq ir-riżorsi proprji tal-Unjoni li jirriżultaw mill-VAT.
            
            
               (11)Għaldaqstant, id-Deċiżjoni ta' Implimentazzjoni 2013/676/UE għandha tiġi emendata skont dan,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Id-Deċiżjoni ta' Implimentazzjoni 2013/676/UE hija emendata kif ġej:
            
            
               Fl-Artikolu 1, id-data “31 ta’ Diċembru 2016” issir “31 ta’ Diċembru 2019”.
            
            
               Fl-Artikolu 3, id-data “1 ta’ April 2016” issir “1 ta’ April 2019”.
            
            
               Artikolu 2
            
         
         
            
               Din id-Deċiżjoni hija indirizzata lir-Rumanija.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Id-Deċiżjoni ta' Implimentazzjoni tal-Kunsill 2010/583/UE tas-27 ta' Settembru 2010 li tawtorizza lir-Rumanija biex tintroduċi miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 256, 30.9.2010, p. 27).
               
               
                  
                     (2)
                  Id-Deċiżjoni ta' Implimentazzjoni tal-Kunsill 2013/676/UE tal-15 ta' Novembru 2013 li tawtorizza lir-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 316, 27.11.2013, p. 31).
               
               
                  
                     (3)
                  ĠU L 347, 11.12.12006, p. 1.
               
               
                  
                     (4)
                  Id-Deċiżjoni ta’ Implimentazzjoni tal-Kunsill 2010/583/UE tas-27 ta’ Settembru 2010 li tawtorizza lir-Rumanija biex tintroduċi miżura speċjali ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 256, 30.9.2010, p. 27).
               
               
                  
                     (5)
                  Id-Deċiżjoni ta' Implimentazzjoni tal-Kunsill 2013/676/UE tal-15 ta' Novembru 2013 li tawtorizza lir-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 316, 27.11.2013, p. 31).